For et år siden mistede borgerne i Snedsted deres eneste købmandsbutik, efter en større brand efterlod butikken i ruiner. Mandag kunne en glad butikschef så endelig byde velkommen indenfor i en spritny butik. - Jeg tror, vi har det godt alle sammen. Ikke bare os her i butikken, men også kunderne, folk i byen, siger købmand Jens Andersen. Butikken brændte ned til grunden i juli sidste år, efter der var gået ild i noget tagpap. - Der er ingenting, der er værre end at miste en købmand i byen eller en Brugs, så det er godt vi er tilbage, siger købmanden. Og købmanden er en vigtig institution i byen. - Det kan vi ikke undvære. Det er altafgørende, siger en af kunderne, Dennis Kristensen fra Snedsted.

Opsummering:
Købmanden i Snedsted åbnede mandag en spritny butik. Den gamle udbrændte totalt.